b'\n_START_ARTICLE_\nWilhelm Crinius\n_START_SECTION_\n\xc5\xbdivljenjepis\n_START_PARAGRAPH_\nWilhelm Crinius se je rodil 1. decembra 1920 v Hohenhausnu v nem\xc5\xa1ki zvezni de\xc5\xbeeli Lipper Bergland. V Luftwaffe je vstopil januarja 1940 in za\xc4\x8del z usposabljanjem za pilota lovskih letal. Februarja 1942 je bil dodeljen v JG 53, ki je imel glavno opori\xc5\xa1\xc4\x8de na Siciliji. Dodeljen je bil tretji eskadrilji, 3./JG 53, marca in aprila pa je s to enoto nad Sredozemljem v bojih za Malto opravil 60 bojnih nalog. Maja 1942 je bila prva skupina, I./JG 53, kamor je spadala njegova 3./JG 53, preme\xc5\xa1\xc4\x8dena na vzhodno fronto. Sede\xc5\xbe enote je bilo mesto Kursk, tam pa je Crinius dosegel tudi svojo prvo zra\xc4\x8dno zmago, in sicer 9. junija, ko je sestrelil dva sovjetska juri\xc5\xa1nika Ilju\xc5\xa1in Il-2 \xc5\xa0turmovik._NEWLINE_8. julija je sestrelil dva sovjetska dvomotorna bombnika Douglas DB-7 v bli\xc5\xbeini Vorone\xc5\xbea. Med spopadom je njegovega lovca Messerschmitt Bf 109 F-4 (serijska \xc5\xa1t. 10 243) zadel ogenj protiletalske obrambe tako, da je bil prisiljen zasilno pristati na nikogar\xc5\xa1njem ozemlju med frontnima \xc4\x8drtama, od koder ga je re\xc5\xa1ila nem\xc5\xa1ka patrulja. \xc5\xa0e isti mesec je bila njegova enota preseljena na ju\xc5\xbeni del boji\xc5\xa1\xc4\x8da, kjer je Crinius 1. avgusta 1942 dosegel svojo 15. zra\xc4\x8dno zmago. Naslednji uspeh je dosegel 12. avgusta, ko je v enem dnevu sestrelil kar tri sovra\xc5\xbena letala in zabele\xc5\xbeil zmage od 25.-27.. 27. avgusta je sestrelil svoje 49. letalo, ki je bilo hkrati tiso\xc4\x8de letalo, ki so ga sestrelili piloti njegove skupine, I./JG 53. Za svojo 55. zmago je bil 1. septembra povi\xc5\xa1an v Feldwebla (\xc4\x8din pribli\xc5\xbeno primerljiv s \xc4\x8dinom narednika)._NEWLINE_V avgustu 1942 je Crinius sestrelil 40 sovra\xc5\xbenih letal, svoje uspehe pa je nadaljeval tudi v septembru, ko je med 1. in 22. septembrom sestrelil 46 letal. Svojo 100. zmago je dosegel 22. septembra, za kar je bil 23. septembra odlikovan z Vite\xc5\xa1kim kri\xc5\xbeem s hrastovimi listi (127. prejemnik) in povi\xc5\xa1an v \xc4\x8din poro\xc4\x8dnika._NEWLINE_Novembra 1942 je bil s svojo enoto preme\xc5\xa1\xc4\x8den v Tunizijo, kjer je dosegel novih 14 zmag, med katerimi je bil tudi njegov edini te\xc5\xbeki \xc5\xa1tirimotorni bombnik, ki ga je sestrelil 26. decembra. Svojo 110. zmago je dosegel 4. januarja 1943, 13. januarja pa je bil v spopadu z angle\xc5\xa1kim Spitfirom v bli\xc5\xbeini La Calle-a zadet in ranjen v stegno. Crinius se je iz boja umaknil, na poti proti doma\xc4\x8demu letali\xc5\xa1\xc4\x8du pa se je motor njegovega Bf 109 G-2 (serijska \xc5\xa1t. 10805) v\xc5\xbegal, zaradi \xc4\x8desar je moral Crinius z njim pristati na morju. V vodi je pre\xc5\xbeivel 24 ur, nato pa so ga na\xc5\xa1li francoski in arabski ribi\xc4\x8di, ki so ga re\xc5\xa1ili. V zavezni\xc5\xa1ki bolni\xc5\xa1nici so mu oskrbeli rane, nato pa je do konca vojne ostal vojni ujetnik._NEWLINE_Wilhelm Crinius je v svoji voja\xc5\xa1ki karieri dosegel 114 zra\xc4\x8dnih zmag v okoli 400 bojnih nalogah. 100 zmag je dosegel na vzhodni fronti, 14 (med njimi je bil en \xc5\xa1tirimotorni bombnik) pa na zahodni fronti.'